Drapssiktede dømt før: Truet kona med stor kjøttkniv
Onsdag ble den 52 år gamle kvinnen funnet drept i boligen på Jessheim i Akershus. Ektemannen (54) er siktet for forsettlig drap. Både siktede og kona kommer opprinnelig fra Pakistan. Drapssiktede ble i 2009 dømt for å ha banket opp og drapstruet kona. I dommen kommer det frem at ektemannen en høstdag 2008 beskyldte kona for å ha en kjæreste i Pakistan. Neste dag fortsatte beskyldningene, og ektemannen tok på et tidspunkt frem en stor kjøttkniv og truet kona på livet. I bukselinningen hadde han også en kjøttøks. Politiet kom etter hvert til stedet og pågrep ektemannen. Kona ble kjørt på krisesenter.Etter at den nå drepte kvinnen hadde bodd på krisesenter i september 2008, flyttet hun hjem igjen til huset på Jessheim. Da tok ektemannen fra henne mobiltelefonen og beholdt den. Noen uker senere samme høst, drapstruet ektemannen henne på nytt. Kona varslet politiet og fortalte at hun var redd. Mens hun var på telefonen med politiet, gikk ektemannen til angrep på henne. Kona ble dratt ut av soverommet og dyttet ned trappen. Mens hun rullet nedover trappen sparket ektemannen henne gjentatte ganger. - Tiltalte forsøkte å dra fornærmede inn på kjøkkenet, samtidig som han slo henne i ansiktet med knyttet hånd. Fornærmede var svært redd og trodde hun skulle dø, heter det i dommen fra Øvre Romerike tingrett. Kona oppsøkte legevakten på Ahus etter volden. Der forklarte hun seg også til en politibetjent og ga uttrykk for at hun var svært redd for ektemannen.I Øvre Romerike tingrett hadde ektemannen flere forklaringer på forholdene han var tiltalt for, men retten festet ikke lit til det han sa. Kona ønsket ikke å forklare seg i retten, så hennes politiforklaringer fra de to hendelsene ble lagt til grunn. Fagdommeren og de to meddommerne dømte ektemannen til fengsel i 90 dager. Han ble også dømt til å betale 25.000 kroner i oppreisningserstatning. - Slik retten ser det, foreligger det ingen formildende omstendigheter ved forholdet. Retten legger ingen vekt på tiltaltes mistanker om at fornærmede har hatt en kjæreste i Pakistan i en så alvorlig sak som denne. Retten tillegger det heller ingen betydning at fornærmede har flyttet inn igjen hos tiltalte etter å ha oppholdt seg på krisesenter i etterkant av begge hendelsene, heter det i dommen. Lensmann Morten Huse ved Ullensaker lensmannskontor opplyser til VG at de er kjent med dommen fra 2009.
Kona flyttet på krisesenter etter at ektemannen truet henne på livet. Da hun flyttet hjem igjen, ble hun brutalt banket opp av mannen.